36/1993.(XI.09.) sz. önk. rendelet
a helyi népszavazásról és népi kezdeményezésről*
A Magyar Köztársaságban a helyi önkormányzatok érvényre juttatják a népfelség elvét, helyi közügyekben demokratikus módon, széleskörű nyilvánosságot teremtve kifejezik és megvalósítják a helyi közakaratot.

A Józsefvárosi Önkormányzat Képviselőtestülete annak érdekében, hogy a kerület lakossága a Magyar Köztársaság Alkotmányának 44. § (1) bekezdésében biztosított jogával élni tudjon és a helyi önkormányzást, a helyi érdekű közügyek önálló és demokratikus intézését a választott Képviselőtestület útján történő megvalósítás mellett helyi népszavazással is gyakorolni tudja, (a helyi önkormányzatokról szóló 19990. évi LXV. törvény - továbbiakban Ötv. -50. §-ában foglalt felhatalmazás alapján) a következő rendeletet alkotja:
I. fejezet
Általános rendelkezések
1. §
A helyi népszavazás és népi kezdeményezés a kerület választópolgárainak alkotmányos joga, a helyi közügyek intézésében való közvetlen részvétel lehetőségének biztosítéka.
2. §
A helyi népszavazás tárgya lehet - az Ötv. 46. § (4) bekezdésében meghatározott kivétellel - a Józsefvárosi Önkormányzat Képviselőtestületének hatáskörébe tartozó kérdés.
3. §
A helyi jellegű népi kezdeményezés a Józsefvárosi Önkormányzat Képviselő-testületének hatáskörébe tartozó döntések meghozatalára irányul.
4. §
(1) A helyi népszavazásban és népi kezdeményezésben történő részvételre az a választópolgár jogosult, akinek a Józsefvárosban állandó lakóhelye van.

(2) A helyi népszavazás választópolgárok által történő kezdeményezése esetén a választójogosultság feltételeinek és a Budapest VIII. kerületi állandó lakhelynek a kezdeményezés időpontjában kell fenn-állnia.

(3) A helyi népszavazásban történő részvételhez a (2) bekezdésben meghatározott feltételének a népszavazás időpontjában kell fennállniuk.
5. §
A helyi népszavazás indítványozása, illetve a népi kezdeményezés céljából történő aláírásgyűjtésre a választási eljárásról szóló 1997. évi C. törvény rendelkezései az irányadóak.
II. fejezet
A helyi népszavazásról
6. § 
(1) A Képviselőtestület a helyi népszavazást köteles kiírni a következő kérdésekben:

 a./ a kerületnek más kerülettel való egyesítésének kezdeményezése,

 b./ más kerülettel közös képviselőtestület alakítása,

 c./ városrésznek a kerületből való kiválására és új kerület alakítására irányuló kezdeményezés,

 d./ városrésznek a kerülettől más kerülethez való csatolásának kezdeményezése,
 
 e./ városrészi önkormányzat létrehozására irányuló kezdeményezés,

 f./ minden olyan ügyben, amelyben a népszavazás kiírását
 - 10 000 választópolgár kezdeményezte.

(2) Az (1) bekezdés c./, d./, e./ pontjában foglalt esetekben a helyi népszavazásban kizárólag az érintett városrészben állandó lakóhellyel rendelkező választópolgárok vehetnek részt.
7. §
Az érvényes helyi népszavazás eredménye a Képviselőtestületre nézve kötelező. 

 	a./ a népszavazás eredménye a továbbiakban meghatározza a Képviselőtestület munkáját az adott kérdésben,
 
 	b./ önkormányzati rendelet megerősítése tárgyában kiírt népszavazás esetében a helyi népszavazással meg nem erősített önkormányzati rendelet nem hirdethető ki.
8. §
(1) A helyi népszavazást a polgármesternél kezdeményezheti:
 
 a./ a települési képviselők legalább egynegyede,

 b./ a Képviselőtestület bármelyik bizottsága,

 c./ - 10 000 választópolgár,

 d./ helyi társadalmi szervezet,

 e./ a 6.§ (1) bek. c., d., e. pontjában meghatározott esetekben a népszavazás alanyát képező városrész választópolgárainak 25%-a.

(2) A helyi népszavazás kezdeményezése során meg kell jelölni azt is, hogy a helyi népszavazás kiírását milyen kérdésben kérik a Képviselőtestülettől.

(3) A Képviselőtestület elutasítja azt a kezdeményezést, amely az (1) bekezdésben meghatározottnál kevesebb számú képviselő, illetve választópolgár támogatta.

(4) A polgármester elutasítja azt a kezdeményezést, amely nyilvánvalóan nem a jogosultaktól érkezett.

(5) A helyi népszavazás kezdeményezésének tárgyáról és elutasításának indokairól a polgármester a Képviselőtestület legközelebbi ülésén köteles tájékoztatást adni.

(6) Ha a népszavazás kezdeményezésére jogosultak az (1) bekezdés szerint, de nem a Képviselőtestület hatáskörébe, illetve nem helyi jelentőségű kérdésben fogalmazták meg javaslatukat, akkor polgármester javaslatára a Képviselőtestület dönt a kezdeményezés elutasításáról.
A Képviselőtestület ennek során azt is vizsgálja, hogy kíván-e az adott kérdésben felterjesztési jogával élve az arra illetékes állami szerv vezetőjéhez fordulni, illetve a Fővárosi Közgyűlésnél fővárosi népszavazás kiírását kezdeményezni.
9. §
(1) Helyi népszavazás kitűzéséről a Képviselőtestület dönt.

(2) A Képviselőtestület köteles kitűzni a népszavazást, ha azt a 8. § (1) bekezdés c. pontjában meghatározott számú választópolgár kezdeményezte.

(3) Minden egyéb esetben a Képviselőtestület határozattal dönt arról, hogy a népszavazást ki kívánja-e írni.
10. §
(1) A helyi népszavazás elrendelésére vonatkozó határozatnak tartalmaznia kell:

 a./ a népszavazásra bocsátandó kérdés pontos szövegét,
 b./ a népszavazás időpontját.

(2) A népszavazásra feltett kérdést úgy kell megfogalmazni, hogy annak alapján valamennyi választópolgár egyértelműen igennel vagy nemmel tudjon dönteni.

(3) Amennyiben a kezdeményezők meghatározták a kérdés pontos szövegét, úgy azt szószerint kell népszavazásra bocsátani, feltéve, hogy a (2) bekezdésben meghatározott követelményeknek megfelel.

(4) 

(5) A helyi népszavazás során eldöntendő valamennyi kérdést, sorszámozva, egy szavazólapon kell feltüntetni.
III. fejezet
A helyi népi kezdeményezésről
11. §
A népi kezdeményezésnek pontosan és egyértelműen tartalmaznia kell a képviselőtestületi megtárgyalásra, illetőleg döntésre javasolt ügyet (ügyeket).
12. §
A Józsefvárosi Képviselőtestülethez címzett népi kezdeményezést legalább 
 - 5000 választópolgár nyújthat be a polgármesterhez.
13. §
A Képviselőtestület a napirendre tűzésről történő döntés előtt meghallgatja a témában érintett Bizottság (Bizottságok) véleményét.
14. §
A Képviselőtestület a napirendre tűzésről történő döntést követő egy hónapon belül köteles megtárgyalni azt a népi kezdeményezést, amelyet 
 - 5000-nél több választópolgár indítványozott.
IV. fejezet 
Eljárási szabályok
15. §
(1) A helyi népszavazás választópolgári kezdeményezését, illetve a népi kezdeményezést tartalmazó íveken a saját kezű aláírás mellett - az aláírás hitelességének ellenőrzése céljából - fel kell tüntetni a kezdeményező olvasható családi és utónevét, lakcímét, valamint személyi azonosítóját.

(2) Valamennyi aláírást gyűjtő ívet - külön-külön - a helyi népszavazásra javasolt kérdés(ek), illetve a népi kezdeményezés tárgyának megfogalmazásával kell kezdeni.
16. §
(1) A helyi népszavazás és a helyi népi kezdeményezés lebonyolítását a helyi önkormányzati képviselők választása tisztaságának, törvényességének biztosítására, a pártatlanság érvényesítésére megválasztott szervek: a szavazatszámláló bizottságok, a Budapest, VIII. kerületi (Józsefvárosi) Választási Bizottság (a továbbiakban: Választási Bizottság), illetve a Választási Bizottság mellett működő választási iroda végzi.
A Választási Bizottságba és a szavazatszámláló bizottságokba a helyi népszavazás kiírását kezdeményezők, illetve a népi kezdeményezést megfogalmazók egy-egy tagot delegálhatnak.

(2) A Választási Bizottság mellett működő választási iroda - melynek tagjai a szavazatszámláló bizottságok mellett működő jegyzőkönyvvezetők is - látja el a helyi népszavazás szervezési, ügyviteli, technikai előkészítéséből, lebonyolításából adódó feladatokat.
17. §
(1) Az aláírásgyűjtő ívek egy példányát az aláírásgyűjtés megkezdése előtt - hitelesítés céljából - be kell nyújtani a helyi választási iroda vezetőjéhez.

(2) A helyi választási iroda vezetője a jogszabályi feltételeknek megfelelő aláírásgyűjtő ívet a benyújtástól számított 15 napon belül hitelesíti.

(3) A kezdeményező ívek hitelesítését a Választási Bizottság a Polgármesteri Hivatal Népesség-nyilvántartó Csoportjának adatai alapján végzi.

(4) A hitelesítés az e rendeletben előírt számszerűség meglétének ellenőrzését, valamint a helyi népszavazás kezdeményezését és a népi kezdeményezést aláíró választópolgároknak a Polgármesteri Hivatal Népesség-nyilvántartó Csoportjának adatai alapján történő azonosítását jelenti, kizárólag a választójogosultság és a lakóhely megállapítása céljából.
18. §
Nem minősül eredménytelennek a hitelesítés mindaddig, amíg a figyelembe vehető aláírások száma az e rendeletben megállapított szám alá nem csökken.
19. §
A helyi népszavazás elrendelését a helyi népszavazás napját a helyben szokásos módon: a Polgármesteri Hivatal hirdetőtábláján kifüggesztett hirdetmény útján kell közzétenni. Minderről a “Józsefváros” című helyi lapban is kell a lakosságot tájékoztatni.

Ugyanezen a módon kell tájékoztatni a választópolgárokat a szavazókörökről és a szavazóhelyiségek címéről is.
20. §
(1) A helyi népszavazás kitűzése után a választópolgárokat a választási eljárásról szóló 1997. évi C. tv. alapján nyilvántartásba kell venni.

(2) A választópolgárok nyilvántartását a Polgármesteri Hivatal hirdetőtábláján közszemlére kell tenni. 
21. §
A helyi népszavazást a helyi önkormányzati képviselők választására kialakított szavazókörökben kell lefolytatni.
22. §
(1) A helyi népszavazás akkor érvényes és eredményes, ha

a./ az összes választópolgárnak több mint 50%-a szavazott és 
b./ az érvényesen szavazók több mint 50%-a a megfogalmazott kérdésre (kérdésekre) azonos választ (válaszokat) adott. 
23. §
Érvényesen szavazni csak a hivatalos szavazólapon, az IGEN és a NEM szó, illetőleg az előre megfogalmazott válaszok bekarikázásával lehet.
24. §
Érvénytelen a szavazat, ha a szavazatot nem a rendelet 23.§-ában leírt módon adták le. 
25. §
(1) A helyi népszavazás eredményéről a Választási Bizottság írásban tájékoztatja a Képviselőtestületet. 
(2) A helyi népszavazás eredményét a helyben szokásos módon
: a Polgármesteri Hivatal hirdetőtábláján és a “Józsefváros” c. kerületi lap legközelebbi számában jelenik meg.
V. fejezet
Záró rendelkezések
26. §
Az e rendeletben nem szabályozott kérdésekben a helyi önkormányzatokról szóló 199O. évi LXV. törvény rendelkezései az irányadóak, illetőleg a népszavazásról és a népi kezdeményezésről szóló 1989. évi XVII. törvény rendelkezéseit kell megfelelően alkalmazni.
27. §
E rendelet kihirdetése napján lép hatályba.
(28 igen, 1 tartózkodással) 

Dr. Urbán Balázs	Csécsei Béla	
jegyző	polgármester